觀西華摧
作者：李復
朝代：宋

paragraphs: 高山何時摧，谽谺作空谷。
擁土起重岡，斷石大如屋。
洑泉盡涌發，散漫流新淥。
南淵勢最廣，百畝亭澳曲。
龍威儼睢盱，神靈不敢觸。
茲舊多園囿，修篁带喬木。
今忽掀阜亂，高下眩人目。
惟羨勢雄尊，作鎮屹西服。
嚴威物所仰，宜滋萬生福。
胡不靜歸根，震蕩屢翻覆。
天地域中大，奔馳猶未足。
世事百年間，反衍如轉轂。
開闢浩劫來，攬之不盈掬。
紛紛祇如此，於予幸乞獨。
歸來拂虛榻，孤坐但冥默。